Щомахуэр Къэхъун къуажэм щагъэлъапIэ
Къэхъун къуажэм дэт курыт еджапIэ №1-м иджыблагъэ щекIуэкIащ КъБР-м щэнхабзэмкIэ щIыхь зиIэ и лэжьакIуэ, усакIуэ, уэрэдус, зеикъуэдэс Щомахуэ Хьэсэнбий теухуа пшыхь.
Зэхуэсым кърихьэлIащ КъБР-м и цIыхубэ артист, композитор ХьэIупэ ДжэбрэIил, КъБР-мрэ КъШР-мрэ я цIыхубэ артист Мэремыкъуэ Хъусен, КъБР-м и цIыхубэ артист, драматург-уэрэдус Думэн Мурадин, «Шэджэм псыкъелъэхэр» уэрэджыIакIуэ гупым хэтхэр, цIыхубэ уэрэдыжьхэр зыгъэзащIэ Iэпыч Iэлиуас, нэгъуэщIхэри.
Къэхъундэсхэм ахэр адыгэ джэгукIэ ирагъэблэгъащ. ХьэIупэ ДжэбрэIил зэхуэсыр къыщызэIуихым, ныбжьыщIэхэм нэхъ гъунэгъуу Щомахуэ Хьэсэнбий яригъэцIыхуащ. Апхуэдэуи, ДжэбрэIил къеджащ езым итха усэ зыбжанэ.
Къэхъун къуажэм дэт библиотекэм и унафэщI Пхъэшх Светланэ хьэщIэхэм фIыщIэ яхуищIащ, абыхэм я IэщIагъэмрэ щIэныгъэмрэ цIыхухэр зэрыригушхуэри жиIащ. Пхъэшхым къыхигъэщащ щIэблэмрэ нэхъыжьхэмрэ щызэхыхьэ апхуэдэ Iуэхухэм мыхьэнэшхуэ яIэу къызэрилъытэр.
Адыгэ уэрэдыжьхэр жаIащ «Шэджэм псыкъелъэхэр» гупым, Щомахуэ Хьэсэнбий, Iэпыч Iэлиуас сымэ. ЦIыкIухэм ягу ирихьащ Думэн Мурадин игъэува «Зэгъунэгъухэр» гушыIэ теплъэгъуэр. Мэремыкъуэ Хъусен Щомахуэ Хьэсэнбий и псалъэхэр зыщIэлъ уэрэд зыбжанэ жиIащ.
Къэхъун къуажэм и щIыпIэ администрацэм и Iэтащхьэ Щэрмэт Мухьэмэд артистхэмрэ хьэщIэхэмрэ ехъуэхъуащ адэкIи ехъулIэныгъэ яIэну.
БЛАНАУЭ Iэдэм.
